b'\n_START_ARTICLE_\nCin\xc3\xa8sica\n_START_PARAGRAPH_\nEl llenguatge corporal o llenguatge del cos \xc3\xa9s el bescanvi d\'informaci\xc3\xb3 no verbal mitjan\xc3\xa7ant el cos. \xc3\x89s un tipus de comunicaci\xc3\xb3 no verbal que pot ser complementat o modificat per altres tipus de comunicaci\xc3\xb3, com per exemple la verbal, el parallenguatge, l\'aspecte f\xc3\xadsic, l\'entorn o imatges. Inclou actitud f\xc3\xadsica, postura corporal, tensi\xc3\xb3 muscular, gest, moviment, despla\xc3\xa7ament, mirada, expressi\xc3\xb3 facial i veu, excloent-ne el contingut significant de les paraules que es verbalitzen._NEWLINE_\xc3\x89s el llenguatge principal de la majoria d\'int\xc3\xa8rprets de les arts esc\xc3\xa8niques, com la dansa, el teatre i el circ. De fet, alguns g\xc3\xa8neres teatrals i alguns tipus de dansa, estils i core\xc3\xb2grafs i ballarins han desenvolupat un llenguatge corporal art\xc3\xadstic propi. En alguns espectacles pot ser l\'\xc3\xbanic tipus de comunicaci\xc3\xb3, i tamb\xc3\xa9 \xc3\xa9s l\'eina clau dels actors de cinema mut, tot i que aquestes pel\xc2\xb7l\xc3\xadcules contenen tamb\xc3\xa9 molta m\xc3\xa9s informaci\xc3\xb3 no verbal, a trav\xc3\xa9s de la fotografia, la m\xc3\xbasica, la llum, el vestuari, etc._NEWLINE_La ci\xc3\xa8ncia que estudia el llenguatge corporal es diu cin\xc3\xa8sica. Charles Darwin va ser el primer a estudiar el llenguatge corporal i el 1872 va publicar la primera obra al respecte, L\'expressi\xc3\xb3 i les emocions en l\'home i els animals.\n_START_SECTION_\nTipus de comunicaci\xc3\xb3 corporal\n_START_PARAGRAPH_\nEl llenguatge corporal \xc3\xa9s el m\xc3\xa9s b\xc3\xa0sic i primitiu, que apel\xc2\xb7la directament al sistema l\xc3\xadmbic. \xc3\x89s anterior al verbal, tant evolutivament parlant com perceptivament, i connecta amb el nostre conscient i inconscient. Apareix en totes les cultures. No es limita al gest: potser un moviment o pot ser est\xc3\xa0tic, com donar la m\xc3\xa0 o recolzar el propi pes corporal, del cap, per exemple, sobre un altre._NEWLINE_T\xc3\xa9 mem\xc3\xb2ria pr\xc3\xb2pia: la mem\xc3\xb2ria corporal \xc3\xa9s a la que popularment es refereixen les persones quan diuen que "muntar en bicicleta no s\'oblida", per exemple. Es pot tenir confian\xc3\xa7a \xc3\xbanicament racional per\xc3\xb2 la confian\xc3\xa7a corporal, en el sentit de posar la seguretat del propi cos a merc\xc3\xa8 d\'un altre cos, en requereix a m\xc3\xa9s la mental, intel\xc2\xb7lectual i emocional. D\'altra banda, les am\xc3\xadgdales ens informen de si una persona ens mereix la seva confian\xc3\xa7a nom\xc3\xa9s en veure-la, segons el que ens comunica corporalment._NEWLINE_El llenguatge o comunicaci\xc3\xb3 corporal primer, evolutivament, i el m\xc3\xa9s \xc3\xadntim, \xc3\xa9s el llenguatge del tacte. \xc3\x89s el que t\xc3\xa9 una mare amb un fill en la lact\xc3\xa0ncia, per exemple._NEWLINE_Els nadons molt petits encara no saben somriure, ni tan sols poden veure b\xc3\xa9, per\xc3\xb2 les primeres coses que aprenen a detectar en les cares dels altres s\xc3\xb3n els ulls i el somriure. Les expressions facials que mostren les emocions b\xc3\xa0siques (alegria, r\xc3\xa0bia, tristesa, por, sorpresa, f\xc3\xa0stic) depenen de les de l\'entorn social, cultura, experi\xc3\xa8ncies anteriors, personalitat, etc., per\xc3\xb2 existeixen certs patrons amb elements b\xc3\xa0sics comuns a totes les persones, incloent-hi nens cecs i ind\xc3\xadgenes de petites comunitats que mai no han tingut contacte amb altres cultures._NEWLINE_Posteriorment, s\'apr\xc3\xa8n la comunicaci\xc3\xb3 pel moviment i el gest, per exemple assenyalant coses, i m\xc3\xa9s tard el despla\xc3\xa7ament, que permet aprendre a quina dist\xc3\xa0ncia considera el subjecte que pot estar d\'un altre, segons de qui es tracti, les circumst\xc3\xa0ncies i el que comuniqui. La posici\xc3\xb3 corporal i les caracter\xc3\xadstiques dels gestos, moviments i despla\xc3\xa7aments. L\'\xc3\xbaltim que s\'apr\xc3\xa8n \xc3\xa9s la mirada, la consci\xc3\xa8ncia que es poden mantenir els ulls oberts o tancats, desviar-los, baixar la mirada, etc., amb una mateixa expressi\xc3\xb3 facial i corporal, per exemple, i estar comunicant.'